text: Vejle Boldklub fyrer træneren
  12 april 2011 kl. 20.35
  Vejle Boldklub stopper med øjeblikkelig virkning samarbejdet med cheftræner Mats Gren efter en skuffende start på forårs-sæsonen.
  Om baggrunden for beslutningen, siger formand i Vejle Boldklub Holding A/S Lars Skou:
  - Starten på foråret har samlet set ikke været tilfredsstillende. Vi føler os ikke overbeviste om, at Mats Gren kan skabe den nødvendige forandring på den korte bane, som skal til, hvis vi skal have holdet tilbage på rette spor. Strategien er stadigvæk oprykning til Superligaen i sommeren 2012, men som ledelse har vi et ansvar for at få holdet til at præstere optimalt og jagte muligheden for en oprykning allerede nu til sommer, siger Lars Skou. 
  - Vi tager afsked med en sympatisk og professionel træner, der har været utrolig vellidt i VB, og det har bestemt ikke været nogen let beslutning for hverken bestyrelse eller ledelse, tilføjer direktør i Vejle Boldklub Henrik Tønder. 
  Assistenttræner Nicolai Wael står i spidsen for Vejle Boldklub, når holdet onsdag aften hjemme møder Hobro.
  